প্রধানমন্ত্রীরদপ্তর
প্রথম অডিট দিবস উদযাপন উপলক্ষে প্রধানমন্ত্রীর ভাষণ
ক্যাগ বনাম সরকারের মানসিকতায় পরিবর্তন হয়েছে; আজ হিসেব নিরীক্ষণকে মূল্য সংযোজনের এক গুরুত্বপূর্ণ অঙ্গ হিসেবে গণ্য করা হচ্ছে
আমরা সম্পূর্ণ সততা নিয়ে বিগত সরকারগুলির বাস্তবতা দেশের সামনে তুলে ধরেছি; আমরা যখন সমস্যাগুলি স্বীকার করে নেব কেবল তখন তার সমাধান মিলবে
স্পর্শহীন শুল্ক ব্যবস্থা, স্বয়ংক্রিয় পদ্ধতিতে নবীকরণ, ফেসলেস অ্যাসেসমেন্ট এবং পরিষেবা প্রদানে অনলাইন আবেদন; আর্থিক ক্ষেত্রে এই সংস্কারগুলি সরকারের অযাচিত হস্তক্ষেপ দূর করেছে
আধুনিক পদ্ধতি গ্রহণ করে ক্যাগের দ্রুত পরিবর্তন হয়েছে; আজ আমরা আধুনিক অ্যানালিটিক্স টুল, জিও স্পেশিয়াল ডেটা এবং উপগ্রহ চিত্র ব্যবহার করছি
একবিংশ শতাব্দীতে ডেটাই হল তথ্য এবং ভবিষ্যতে আমাদের ইতিহাসকেও ডেটার মাধ্যমে দেখা ও উপলব্ধি করা হবে; ভবিষ্যতে ডেটা বা তথ্যই ইতিহাসকে দিশা দেখাবে
নতুন দিল্লি, ১৬ নভেম্বর, ২০২১
প্রধানমন্ত্রী শ্রী নরেন্দ্র মোদী প্রথম অডিট বা হিসাব নিরীক্ষণ দিবস উদযাপন অনুষ্ঠানে ভাষণ দেন। এই উপলক্ষে তিনি সর্দার বল্লভভাই প্যাটেলের মূর্তির আবরণ উন্মোচন করেন। অনুষ্ঠানে ভারতের কম্পট্রোলার ও অডিটর জেনারেল  শ্রী গিরিশ চন্দ্র মর্মু উপস্থিত ছিলেন।
এক সমাবেশে ভাষণে প্রধানমন্ত্রী বলেন, ক্যাগ কেবল দেশের হিসাব নিকেশের ওপর নজর রাখে না, সেই সঙ্গে উৎপাদনশীলতা ও পারদর্শিতায় মূল্য সংযোজন করে। তাই, হিসেব নিরীক্ষণ দিবসে এ সমস্ত বিষয়ে আলাপ-আলোচনা হিসেব নিরীক্ষণ ব্যবস্থায় উন্নতিসাধন ও প্রয়োজনীয় পরিবর্তনের অভিন্ন অঙ্গ। ক্যাগ এমন একটি প্রতিষ্ঠান যার গুরুত্ব ক্রমশ বেড়েছে এবং সময়ের সঙ্গে সঙ্গে এক পরম্পরা গড়ে তুলেছে।
প্রধানমন্ত্রী এই উপলক্ষে মহাত্মা গান্ধী, সর্দার প্যাটেল এবং বাবাসাহেব আম্বেদকরের প্রতি শ্রদ্ধা জানিয়ে বলেন, মহান এই নেতারা আমাদের শিখিয়েছেন কিভাবে বড় লক্ষ্য স্থির ও সাফল্য অর্জন করতে হয়।
প্রধানমন্ত্রী বলেন, একটা সময় ছিল যখন দেশে হিসাব নিরীক্ষণকে আশঙ্কা ও ভয়ের সঙ্গে দেখা হত। ক্যাগ বনাম সরকারের দ্বন্দ্ব প্রশাসনিক ব্যবস্থায় এক প্রচলিত আলোচনার বিষয় হয়ে উঠেছিল। কিন্তু আজ এই মানসিকতায় পরিবর্তন ঘটেছে। এখন হিসাব নিরীক্ষণকে মূল্য সংযোজনের গুরুত্বপূর্ণ অঙ্গ হিসেবে বিবেচনা করা হচ্ছে।
শ্রী মোদী বলেন, আগে ব্যাঙ্কিং ক্ষেত্রে স্বচ্ছতার অভাবের দরুণ বিভিন্ন ভুল পদ্ধতি অনুসরণ করা হয়েছে। এরফলে, ব্যাঙ্কের অনুৎপাদক সম্পদের পরিমাণ ক্রমাগত বেড়েছে। আপনারা এটা খুব ভাল ভাবেই জানেন যে, অতীতে অনুৎপাদক সম্পদকে কার্পেটের নিচে কবর দিয়ে রাখা হয়েছিল। অবশ্য আমরা সম্পূর্ণ সততা নিয়ে বিগত সরকারগুলির বাস্তবতাকে দেশের সামনে তুলে ধরেছি। আমরা সমস্যার সমাধানের হদিশ তখনই পাবো, যখন আমরা সমস্যাকে স্বীকার করে নেব।
প্রধানমন্ত্রী বলেন, আজ আমরা সরকারি ব্যবস্থাকে এমন ভাবে গড়ে তুলতে চাইছি, যেখানে সরকারের হস্তক্ষেপ ক্রমশ কমবে, যাতে আপনাদের কাজকর্ম পরিচালনা আরও সহজ হয়। হিসাব নিরিক্ষকদের উদ্দেশে এই কথা বলে প্রধানমন্ত্রী জানান, সরকারি হস্তক্ষেপ কম করার সঙ্গে ন্যূনতম সরকার, সর্বাধিক সুপ্রশাসনের আদর্শ জড়িত রয়েছে। তিনি আরও বলেন, স্পর্শহীন শুল্ক ব্যবস্থা, স্বয়ংক্রিয় পদ্ধতিতে নবিকরণ, ফেসলেস অ্যাসেসমেন্ট বা মনুষ্য ব্যতিত মূল্যায়ণ ব্যবস্থা এবং পরিষেবা প্রদানের জন্য অনলাইন আবেদন পদ্ধতি শুরু হয়েছে। এই সমস্ত ক্ষেত্রে সংস্কারের উদ্দেশ্যই ছিল, সরকারের অযাচিত হস্তক্ষেপ দূর করা।
ক্যাগ সরকারি ফাইল ও দলিলপত্রের স্তূপে ভরা প্রতিষ্ঠানের ভাবমূর্তি থেকে বেরিয়ে আসতে পেরেছে বলে সন্তোষ প্রকাশ করে প্রধানমন্ত্রী বলেন, এই প্রতিষ্ঠানটি দ্রুততার সঙ্গে আধুনিক পন্থা-পদ্ধতি গ্রহণ করেছে। আজ আমরা আধুনিক অ্যানালিটিক্স টুল বা মূল্যায়ণ পদ্ধতি, জিও স্পেশিয়াল ডেটা এবং উপগ্রহ চিত্র ব্যবহার করছি।
প্রধানমন্ত্রী এই শতকের সব থেকে বড় মহামারীর প্রসঙ্গ উল্লেখ করে বলেন, এর বিরুদ্ধে দেশের লড়াই ছিল অভূতপূর্ব। আজ আমরা বিশ্বের বৃহত্তম টিকাকরণ অভিযান পরিচালনা করছি। কয়েক সপ্তাহ আগেই দেশ ১০০ কোটি টিকার ডোজ দিয়ে এক অনন্য মাইলফলক স্পর্শ করেছে। মহামারীর বিরুদ্ধে দেশ যে ভাবে লড়াই করেছে সে বিষয়ে ক্যাগ সমীক্ষা ও অধ্যয়ন করতে পারে বলেও প্রধানমন্ত্রী পরামর্শ দেন।
প্রধানমন্ত্রী বলেন, অতীতে তথ্যকে কাহিনীর মধ্যদিয়ে প্রচার করা হত। বিভিন্ন কাহিনী অবলম্বনে ইতিহাস রচিত হত। কিন্তু আজ একবিংশ শতাব্দীতে ডেটাই হল তথ্য এবং আগামীদিনে আমাদের ইতিহাসকেও ডেটা বা তথ্যের মাধ্যমে দেখা ও উপলব্ধি করা হবে। ভবিষ্যতে তথ্য ইতিহাসকে দিশা দেখাবে বলেও প্রধানমন্ত্রী অভিমত প্রকাশ করেন।
CG/BD/AS/
(